《淮阴钓台歌》
清代·程鸿诏

汉家垂钓两男子，鸿飞冥冥功狗死。同有高台凌清沚，咄咄狂奴呼不起。

漂母一饭酬金千，解推之恩宁轻捐。钟室覆盆难见天，泗上亭长喜且怜。

冢前万人早矜诩，晚余斯台峙淮浦。不幸乃与哙等伍，胡弗一竿自终古。

作者简介：（?—1874）清顺天大兴人，字伯敷。道光二十九年举人。咸丰间入曾国藩幕，官至山东补用道。后入李鸿章幕，查办四川教案。晚年应皖抚英翰聘，修《安徽通志》。有《有恒心斋诗文集》等。